Aseiniad ECAD5001/C
Mae asesu ar gyfer dysgu (neu AagD) yn bwnc dadleuol sydd yn cael pwyslais mawr mewn ysgolion yng Nghymru heddiw. Yn y ddogfen ‘Asesu ar Gyfer Dysgu: 10 Egwyddor’, caiff ei ddiffinio fel hyn:

Y broses o chwilio am dystiolaeth a dehongli’r dystiolaeth honno er mwyn i ddysgwyr a’u hathrawon ei defnyddio i benderfynu ble yn union mae’r dysgwyr arni o ran yr hyn a ddysgwyd ganddynt, i ble mae angen iddynt fynd a’r ffordd orau o gyrraedd yno (Grŵp Diwygio Asesu, 2002).

Yn amlwg mae AagD yn thema sydd angen sylw, cans dyma sut mae athrawon yn medru gweld dealltwriaeth eu plant, ac felly yn gallu penderfynu'r ffordd ymlaen. Mae Black a Wiliam yn ddamcaniaethwyr sydd ymchwilio’n drylwyr ac ysgrifennu llyfrau am y thema yma, a hefyd yn rhai sydd o blaid yn gryf dros asesu ffurfiannol, sef y dull o asesu plant trwy gydol y broses addysgu. Un o’r llyfrau a ysgrifennwyd yw ‘Assessment for Learning: Putting it into Practice’. Noda Black a Wiliam (2003, t.2) bod y llyfr am bwrpas penodol sef AagD, gan nodi wedyn bod “y ffocws ar unrhyw asesiad ble’r flaenoriaeth gyntaf yw gwasanaethu’r pwrpas o hyrwyddo dysgu’r disgyblion.” Nid yn unig yw hyn yn uwcholeuo unwaith eto pwysigrwydd AagD mewn ysgolion heddiw, ond dangosir hefyd ei fod yn bosib gweld cynnydd yn dysgu a dealltwriaeth y plant trwy AagD. Cyniga Black a Wiliam (2003, t.30) bod pedwar maes i AagD, sef cwestiynu, adborth, rhannu meini prawf a hunan asesu. Gwelir bod nifer o wahanol ffyrdd felly i asesu dealltwriaeth y plant, a gall hyn helpu’r addysgu i fod yn fwy creadigol. Hynny yw, mae’n bosib i’r athrawon i gymysgu pa feysydd sydd yn cael eu hyrwyddo yn eu gwersi, a thrwy hynny gwneud y dysgu yn fwy diddorol i’r plant.
Mae strategaethau penodol yn disgyn o fewn y meysydd yma, megis o fewn y maes cwestiynu gellir defnyddio’r ‘Gadair Goch’, ac o fewn y maes hunan asesu gellir defnyddio’r dull uwcholeuo. Yn anffodus, wrth drafod asesu, y peth cyntaf sydd yn dod i feddwl nifer fawr o bobl yw arholiadau a phrofion. Dywed Briggs (2008, t.4), “gall asesu fod yn gysylltiedig â phrofion ac arholiadau yn eich cof chi…” Math o asesu crynodol yw arholiadau, sef asesu ar ddiwedd cyfnod penodol, a chredai rhai eu bod yn ffordd effeithiol o brofi dealltwriaeth. Mewn adroddiad a gafodd ei ysgrifennu gan yr ‘EPPI-Centre’ (2002, t.51), nodwyd fel un o fanteision arholiadau, os mae “myfyrwyr wedi profi llwyddiant mewn perfformiad cynharach, maent yn fwy tebygol o deimlo eu bod yn gallu llwyddo mewn tasg newydd.” Er hynny, nid yw’r safbwynt yma yn ystyried y rhai sydd heb gwneud yn cystal. Golyga’r strategaethau a’r meysydd gwahanol a gynigwyd, ei fod yn bosib cael gwir ddealltwriaeth ar sut mae pob plentyn yn y dosbarth wedi deall y gwaith, heb orfod rhoi plentyn o dan unrhyw bwysau annaturiol. Parha Briggs (2008, t.4-5) i ddadlau er mwyn bwydo i mewn i ddysgu ac addysgu effeithiol, ei fod yn bwysig i “sylweddoli fel athro eich bod chi angen cael mwy na’r golwg cul yma o strategaethau asesu er mwyn cael mynediad at y wybodaeth am eich dysgwyr”. Nid yw cael y golwg cul o arholiadau yn unig yn mynd i ddangos i chi gwir lefel y plant. I gyd-fynd gyda hynny, wrth ddefnyddio’r strategaethau gwahanol o AagD, mae’n bosib cael golwg pendant ar ddealltwriaeth pob plentyn yn yr ysgol, yn hytrach nag o ddim ond y rhai sydd yn perfformio’n dda mewn profion. Mae’n bosib teilwra’r asesu i’r oedran ac i’r unigolion, gan ddefnyddio strategaethau a fydd yn addas i’r plant, a chynllunio sut y gellir datblygu dealltwriaeth y plentyn yn fwy. Wedi’r cyfan, fel dywed Dweck (2008), “pam gwastraffu amser yn profi drosodd a throsodd pa mor wych ydych chi, pan allech chi fod yn gwella?”

Yn ystod fy mhrofiad addysgu, cefais nifer o gyfleoedd i ddefnyddio ystod o strategaethau AagD. Un ohonynt oedd ‘Meddwl, Paru, Rhannu’. Diffiniwyd gan Spendlove (2009, t.13) fel hyn: “Y dosbarth cyfan wedi’i gysylltu i feddwl mewn parau gan yna rhannu eu meddwl/dysgu gyda’r grŵp.” Wrth edrych ar feysydd Black a Wiliam felly, caiff cwestiynau eu gofyn i’r plant cael trafod, er mae’n bwysig dewis y cwestiwn yn ofalus, gan sicrhau bod trafodaeth effeithiol yn gallu deillio ohono. Yn y llyfr ‘How Children Learn’ gan Pound, disgrifwyd y dull ‘Uchel/Cwmpas’, sef strategaeth o addysgu a gafodd ei ddatblygu gan Dr. David Weikart. Wrth ddisgrifio manteision y dull yma o annog plant i feddwl drostynt eu hunain ac i ddatrys problemau, esbonia Pound (2017, t.58) bod y dull yn “gofyn cwestiynau sydd yn hyrwyddo datrys problemau, gwrando a gwerthusiad.” Gwelir o hyn felly bod angen gofyn cwestiynau bydd yn annog trafodaeth a dadansoddiad o’r hyn a ofynnwyd. Fel mae’n dweud yng Nghwricwlwm y Cyfnod Sylfaen (2015), mae angen bod y plant yn cael y cyfle i ddatblygu’r sgil o “ymateb i syniadau a chwestiynau’n frwdfrydig, yn sensitif, yn greadigol ac yn reddfol”.
	Nodwedd arall o’r strategaeth yma, yw’r ffaith bod y plant yn cael y cyfle i ddysgu o’u gyfoedion. Mae hyn yn gysyniad hollbwysig sydd angen ei hyrwyddo o fewn yr ysgol gyfan, gan ei fod yn annog y plant i weithio fel tîm, ac i ddysgu gan blant eraill yn y dosbarth. Cytuna’r cysyniad gyda beth gredai Vygotsky am y Parth Datblygiad Procsimol, a’i gred bod plant yn dysgu gan eraill er mwyn datblygu dealltwriaeth eu hunain. Dywed Vygotsky (1978, t.19), “wrth roi i’n disgyblion y cyfle i ymarfer siarad gydag eraill, rydym yn rhoi iddynt fframiau ar gyfer meddwl ar ben eu hunain.” Hynny yw, wrth drafod gydag eraill, dyna pryd daw’r gallu i feddwl am y pwnc yn annibynnol. Mae hyn yn syniad y gellir hyrwyddo ar draws yr ysgol gyfan, er mae angen teilwra’r cwestiynau i oedran y plant, gan efallai rhoi mwy o amser i’r rhai hun i drafod. Cytuna Bruner (1996, t.93) gyda beth ddywed Vygotsky, gan ddweud ein bod ni’n “dysgu swm anferth nid yn unig am y byd ond am ein hunain trwy sgyrsiau gydag eraill.” Fel eglura Pritchard (2008, t.108), “mae gwaith Vygotsky a Bruner yn enwedig… wedi dangos bod dysgu yn broses o ryngweithiad rhwng dysgwyr.” Nid yw esbonio’r gwaith i’r plant felly, a darlithio iddynt yn mynd i fod yn ddigon effeithiol, ond yn hytrach mae angen bod cyfoedion yn medru cydweithio, gan ddysgu o'i gilydd. Mae ‘Meddwl, Paru, Rhannu’ felly, yn chwarae rôl allweddol yn y broses yma gan annog dysgu effeithiol yn y dosbarth.
	Defnyddiais y strategaeth yma felly mewn dosbarth o blant dosbarth derbyn a derbyn cynnar. Roedd dauddeg tri o blant yn y dosbarth, gydag un plentyn ychwanegol yn ymuno ar ddydd Llun. Ar gychwyn pob gwers, roedd y plant yn cael eu galw i eistedd ar y mat ar gyfer y cyflwyniad. Ar y cyfan, roedd y cyflwyniadau yn weithgareddau neu drafodaethau torfol oedd yn ennyn cyffro yn y plant, er mwyn sbarduno’r gwaith. Wrth edrych ar y theori ‘Dysgu Gwahoddus’ gan Purkey, noda Hattie (2008, t.34) pwysigrwydd gwneud hyn, gan fod y theori yn rhoi hyder yn yr athrawon ac ysgolion i wneud dysgu yn “cyffrous, deniadol ac yn barhaus”. Mae’n parhau i esbonio “ble mae gwahaniaethau ysgolion, y math yma o effeithiau yw’r rhai mwyaf pwerus.” Hynny yw, mae gwneud dysgu yn gyffrous ac yn hwyliog, yn effeithiol tu hwnt, ac yn medru newid pa mor effeithiol yw’r wers yn gyfan gwbl. Fel rhan o’r cyflwyniad felly yn ogystal â’r diweddglo, roeddwn yn gofyn nifer o gwestiynau i’r plant er mwyn profi dealltwriaeth. Cwestiynau penagored oeddynt ar y cyfan, megis ‘Pa fath o bethau ydyn ni’n gweld yn nhymor y Gaeaf?’ Roedd y plant yna yn cael cwpl o funudau i drafod gyda’u phartner, ac yna cyfrais i lawr o dri, gan annog y plant i roi eu dwylo i fyny i ymateb. Gofynnais am adborth gan nifer o blant o bob gallu yn y dosbarth, gyda’r atebion weithiau yn parhau i drafodaeth ymhellach, neu’n sbarduno cwestiwn arall. Wrth i’r dull yma gael ei weithredu, roeddwn yn medru asesu’r ddealltwriaeth yn y nifer o ddwylo oedd i fyny ar ddiwedd yr amser trafod, a hefyd ar ansawdd yr atebion a roddwyd gan y plant.
	Wrth edrych ar yr atebion a gafwyd gan y plant, gwelais fod cynnydd yn eu dealltwriaeth. Daeth beth ddywed Black a Wiliam (1998, t.7) yn weledol, sef bod “trafodaethau pan mae disgyblion yn cael eu harwain i siarad am eu dealltwriaeth yn eu ffyrdd eu hunain, yn gymhorthion pwysig i gynyddu gwybodaeth a chynyddu dealltwriaeth.” Wrth drafod gydag eraill, a dysgu gan gyfoedion, roedd y plant, yn benodol y rhai o allu is, yn dod i ddeall pethau newydd. Yn ogystal â hynny, roedd nifer fawr o blant yn awyddus i gyfrannu at yr amser adborth sydd yn dangos i mi fod atebion ganddynt, ac felly dealltwriaeth yn y gwaith. Roedd hefyd yn bosib gwrando ar drafodaethau’r plant a’r hyn oedd yn digwydd, gan sylwi pa blant oedd gydag atebion o safon dda, a pha rhai oedd angen mwy o gymorth. Golygir felly fy mod i’n medru esbonio rhai pethau yn fwy trylwyr, gan ateb i’r gofynion ar y pryd. Esbonia Sangster ac Overall (2006, t.98) wrth greu cyfleoedd i blant cymryd rhan, mae trafodaeth, ac felly cyfle uniongyrchol i ddarganfod beth mae’r plant yn ei ddeall. Maent yn parhau i ddweud wrth ymateb i’r disgyblion, “rydych yn gwneud asesiadau uniongyrchol ac yn gweithredu arnynt.” Credaf fod y strategaeth asesu yma yn un sydd yn hawdd iawn i’w ddefnyddio i ymateb i asesiad yn syth, a hefyd sy’n bosib i’w hyrwyddo ar draws yr ysgol gyfan. Er hynny, un broblem a gefais wrth ddefnyddio’r strategaeth yma, oedd bod rhai o’r parau wedi gorffen eu trafodaeth cyn eraill, ac roedd tueddiad felly, iddynt darfu ar eraill. Credaf un ateb penodol i’r broblem yma, yw annog y rhai sydd wedi gorffen i droi at par arall, gan greu grŵp o bedwar. Byddai hynny hefyd yn gwneud y dysgu yn fwy effeithiol, gan y byddai’r plant yn dysgu gan dri o’u gyfoedion yn hytrach nag o un.
Wrth edrych ar oedran y plant yn fy nosbarth, dwi’n gweld bod y strategaeth yn un syml, oedd yn ddigon hawdd iddyn nhw. Er hynny, credaf gyda’r cwestiynau cywir, gallai’r strategaeth yma gael ei ddefnyddio hyd yn oed yng nghyfnod allweddol dau. Dwi’n rhagweld wrth wneud hyn, y byddai datblygiad yng ngwaith y plant hun, wrth iddynt unwaith eto dysgu o’u cyfoedion, a deall y gwaith ymhellach. Bydd hefyd cynnydd wrth i’r plant esbonio eu dealltwriaeth a chyfleu syniadau ymysg ei gilydd. Yn ychwanegol i hyn, credaf gyda phlant hun, y byddai’n bosib defnyddio’r strategaeth yma mewn system gorsafoedd, gan annog y plant i fynd o gwmpas y dosbarth ac i drafod gyda gwahanol blant. Unwaith eto, bydd y plant yn dysgu gan nifer o’u gyfoedion ac felly bydd mwy o ddatblygiad yn eu dealltwriaeth. Fel dywed Vygotsky (1978, t.89), “yr unig ‘dysgu da’ yw hynny ble mae cynnydd yn y datblygiad.”

Wrth edrych ymlaen at y dyfodol, mae’n amlwg bod AagD yn mynd i gymryd lle allweddol o fewn ein hysgolion yng Nghymru. Yn ei adroddiad, uwcholeuwyd gan Donaldson (2015, t.68), pwysigrwydd AagD, gan son ei fod yn “helpu dysgwyr i godi safonau a meithrin uchelgais”. Gellir dod i’r canlyniad felly os oes chwant i weld safonau dealltwriaeth y plant yn codi, bod angen AagD, gan eu hannog i fod yn uchelgeisiol yn eu gwaith. Mewn adroddiad a wneir gan Estyn (2018), cytunodd Estyn gyda hyn, gan esbonio bod “asesu ar gyfer dysgu effeithiol wedi cael ei ystyried yn helaeth gan addysgwyr fel rhywbeth sy’n hanfodol o ran codi safonau ar gyfer dysgwyr.” Wrth edrych ar hyn felly, a’r hyn welais yn yr ysgol, mae’n amlwg bod AagD yn beth positif ofnadwy, gan ei fod yn gallu cael ei hyrwyddo mewn amrywiaeth o ffyrdd, gan felly gwneud yr addysgu yn fwy creadigol. Yn wahanol i arholiadau a phrofion, rhoddir gwell dealltwriaeth ar wir allu'r plentyn, ac mae’n bosib ei ddefnyddio mewn ffordd sydd yn addas i’r unigolyn. Mae AagD hefyd yn rhoi'r gallu i’r athro medru ymateb yn unionsyth i drafferthion a gofynion y plant. Wrth edrych yn ôl ar fy mhrofiad addysgu, ac ymlaen at y dyfodol, credaf ei fod yn bwysig iawn i gynnig cyfleoedd i blant i ddysgu o’u cyfoedion yn y dosbarth. Credai Donaldson (2015, t.68) bod hyn yn beth pwysig, gan ddweud bod “cydweithio ac adborth rhwng cyfoedion yn gallu creu amgylchedd diogel i gyfleu syniadau a rhoi prawf arnynt.” Mae strategaethau AagD fel hyn felly yn rhoi'r gallu i’r athro i asesu’n unionsyth ac ymateb i drafferthion y plant. Er hynny, er mwyn ei weld yn llwyddo, mae angen bod yr ysgol gyfan yn gwthio AagD, a bod y staff i gyd yn ei ddefnyddio’n hyderus. Dim ond wedyn, y gwelwn ni cynnydd a llwyddiant. Fel dywedai Black a Wiliam (1998) “mae corff o dystiolaeth gadarn bod asesu ffurfiannol yn gydran hanfodol o waith dosbarth a bod ei ddatblygiad yn codi safonau llwyddiant.”
(2,173 o eiriau)

